KOMISIJOS REGLAMENTAS (EB) Nr. 388/2005
2005 m. kovo 8 d.
patvirtinantis 2006 m. ad hoc modulio specifikacijas dėl Tarybos reglamente (EB) Nr. 577/98 numatyto perėjimo nuo darbo prie išėjimo į pensiją ir iš dalies keičiantis Reglamentą (EB) Nr. 246/2003
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. kovo 9 d. Tarybos reglamentą (EB) Nr. 577/98 dėl darbo jėgos atrankinio tyrimo organizavimo Bendrijoje (1), ypač į jo 4 straipsnio 2 dalį,
kadangi:
(1)
2003 m. vasario 10 d. Komisijos reglamentas (EB) Nr. 246/2003 dėl ad hoc modulių 2004-2006 metų programos prie darbo jėgos atrankinio tyrimo, numatyto Tarybos reglamente (EB) Nr. 577/98 (2) patvirtinimo apima ad hoc modulį dėl perėjimo nuo darbo prie išėjimo į pensiją.
(2)
Būtina gauti išsamių ir palyginamų duomenų, susijusių su perėjimu nuo darbo prie išėjimo į pensiją, rinkinį, kad būtų galima stebėti pažangą, padarytą siekiant bendrų Bendrijos užimtumo strategijos ir 2001 m. gruodžio mėn. Lakeno Europos Vadovų Tarybos pradėto atviro koordinavimo metodo tikslų pensijų srityje. Tiek Bendrijos užimtumo politikos strategijoje, tiek atviro koordinavimo metode pirmiausia numatyta skatinti vyresnio amžiaus žmonių aktyvumą ir prailginti darbinę veiklą; to ypač siekiama 2003 m. liepos 22 d. Tarybos patvirtintų užimtumo politikos gairių 2003 m. 5 gairėje „Didinti darbo jėgos pasiūlą ir skatinti vyresnio amžiaus žmonių aktyvumą“ (3), taip pat su pensijomis susijusio proceso 5 tiksle, kuris yra įtrauktas į 2001 m. gruodžio 14 - 15 d. Lakeno Europos Vadovų Tarybos patvirtintą Bendrajį pranešimą apie tikslus ir darbo metodus pensijų srityje, bei 2003 m. kovo 20 - 21 d. Briuselyje Tarybos patvirtintame Komisijos ir Tarybos bendrajame pranešime apie deramas ir tvarias pensijas.
(3)
Pagal 2002 m. birželio 10 d. Europos Parlamento ir Tarybos sprendimą Nr. 1145/2002/EB (4) dėl užimtumą skatinančių Bendrijos priemonių, Bendrijos veikla, susijusi su analize, moksliniais tyrimais ir valstybių narių bendradarbiavimu užimtumo ir darbo rinkos srityje yra vykdoma nuo 2002 m. sausio 1 d. iki 2006 m. gruodžio 31 d. Vienas iš šios veiklos tikslų - vystyti į ateitį orientuotą Europos užimtumo strategiją, jos laikytis ir ją įvertinti.
(4)
Taip pat svarbu atnaujinti Reglamento (EB) Nr. 246/2003 priedo 3 dalyje nurodytą imties specifikaciją, siekiant kuo veiksmingiau pasinaudoti ad hoc moduliui naudojamos imties analizės rezultatais.
(5)
Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Išsamus duomenų, kuriuos reikia surinkti 2006 m. pagal ad hoc modulį dėl perėjimo nuo darbo prie išėjimo į pensiją, sąrašas parengiamas taip, kaip numatyta priede.
2 straipsnis
Reglamento (EB) Nr. 246/2003 priedo 3 dalies punktas „Imties dydis“ keičiamas taip:
„Imties dydis: Šio modulio imtį sudaro asmenys nuo 50 iki 69 metų. Sudaromas užbaigtas ad hoc modulio imties pogrupio darbo jėgos tyrimo kintamųjų sąrašas.“. Jeigu imties vienetas yra asmuo, nereikia pateikti duomenų apie kitus namų ūkio narius.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 8 d.